b'\n_START_ARTICLE_\nHiihdon Suomen-mestaruuskilpailut\n_START_PARAGRAPH_\nHiihdon Suomen-mestaruuskilpailut (SM-hiihdot) on vuosittain j\xc3\xa4rjestett\xc3\xa4v\xc3\xa4 kilpailukokonaisuus, jossa ratkotaan (maasto)hiihdon Suomen-mestaruudet. Koska hiihdett\xc3\xa4vi\xc3\xa4 matkoja on useita, SM-hiihdot kilpaillaan nyky\xc3\xa4\xc3\xa4n v\xc3\xa4hint\xc3\xa4\xc3\xa4n kahdessa eri kilpailutapahtumassa. Ensimm\xc3\xa4iset hiihdon Suomen-mestaruuskilpailut j\xc3\xa4rjestettiin vuonna 1909 ja vuodesta 1911 l\xc3\xa4htien SM-hiihdot on j\xc3\xa4rjestetty joka vuosi lukuun ottamatta sotatalvia 1918, 1940 ja 1942.\n_START_SECTION_\nKilpailulajit\n_START_PARAGRAPH_\nVuodesta 2008 l\xc3\xa4htien SM-hiihdoissa on kilpailtu vuosittain nelj\xc3\xa4ll\xc3\xa4 henkil\xc3\xb6kohtaisella matkalla, joihin on joka vuosi kuulunut sprintti ja kaksi v\xc3\xa4liaikal\xc3\xa4ht\xc3\xb6kilpailua, joista pidemm\xc3\xa4n matka on miehill\xc3\xa4 50 kilometri\xc3\xa4 ja naisilla 30 kilometri\xc3\xa4. Tosin vuoden 2014 kilpailuissa pisimm\xc3\xa4t matkat jouduttiin lyhent\xc3\xa4m\xc3\xa4\xc3\xa4n lumenpuutteen vuoksi. Henkil\xc3\xb6kohtaisten matkojen lis\xc3\xa4ksi nyky\xc3\xa4\xc3\xa4n kilpaillaan viestiss\xc3\xa4 ja sprinttiviestiss\xc3\xa4._NEWLINE_Historian aikana SM-hiihtojen kilpailulajit ovat vaihdelleet huomattavasti. Pisimp\xc3\xa4\xc3\xa4n on kilpailtu miesten 50 kilometrill\xc3\xa4, joka on ollut ohjelmassa vuodesta 1928 l\xc3\xa4htien. T\xc3\xa4t\xc3\xa4 ennen miesten pisin kilpailumatka oli 60 kilometri\xc3\xa4. 1940-luvulla miesten lajeiksi vakiintuivat 15, 30 ja 50 kilometrin henkil\xc3\xb6kohtaiset kilpailut ja viesti, jotka muodostivat SM-hiihtojen ohjelman 1980-luvulle asti. Tosin 30 kilometrill\xc3\xa4 ei kilpailtu vuosina 1951-1958. Joukkuekilpailut ja viestit hakivat muotoaan 1930-luvulle asti, kunnes vuonna 1938 otettiin ohjelmaan miesten 3 \xc3\x97 10 kilometrin viesti. Se oli ohjelmassa vuoden 1966 kilpailuihin saakka, mink\xc3\xa4 j\xc3\xa4lkeen miesten viesti on hiihdetty 4 \xc3\x97 10 kilometrin matkalla._NEWLINE_Naiset kilpailivat vuosina 1911-1958 vain yhdell\xc3\xa4 henkil\xc3\xb6kohtaisella matkalla, joka oli 5 tai 10 kilometri\xc3\xa4. Naisten 3 \xc3\x97 5 kilometrin viesti on ollut SM-hiihtojen ohjelmassa vuodesta 1951 l\xc3\xa4htien. Vuosina Hiihdon Suomen-mestaruuskilpailut 1959-1976 naiset hiihtiv\xc3\xa4t sek\xc3\xa4 5 ett\xc3\xa4 10 kilometri\xc3\xa4, kunnes ohjelmaan lis\xc3\xa4ttiin 20 kilometrin kilpailu, jota hiihdettiin vuosina 1977-1988. T\xc3\xa4m\xc3\xa4n j\xc3\xa4lkeen naiset ovat hiiht\xc3\xa4neet pisimp\xc3\xa4n\xc3\xa4 SM-kilpailunaan 30 kilometri\xc3\xa4._NEWLINE_Kilpailuiden hiihtotapa eriteltiin ensimm\xc3\xa4ist\xc3\xa4 kertaa perinteiseksi tai vapaaksi vuoden 1986 SM-hiihdoissa. Vuonna 1990 kilpailtiin ensimm\xc3\xa4ist\xc3\xa4 kertaa takaa-ajokilpailussa, jossa ensimm\xc3\xa4inen ja toinen osa hiihdet\xc3\xa4\xc3\xa4n eri hiihtotavoilla. Kansainv\xc3\xa4lisist\xc3\xa4 arvokisoista poiketen hiihdon Suomen-mestaruuskilpailuissa takaa-ajoja on hiihdetty my\xc3\xb6s siten, ett\xc3\xa4 j\xc3\xa4lkimm\xc3\xa4inen osa on hiihdetty perinteisell\xc3\xa4 hiihtotavalla._NEWLINE_Sprinttihiihto tuli SM-hiihtojen ohjelmaan vuonna 2000 ja kahden urheilijan joukkueina hiihdett\xc3\xa4v\xc3\xa4 sprinttiviesti vuonna 2003. Takaa-ajon ja sprintin my\xc3\xb6t\xc3\xa4 lajien m\xc3\xa4\xc3\xa4r\xc3\xa4 kasvoi niin, ett\xc3\xa4 joinakin vuosina Suomen-mestaruuksista hiihdettiin jopa kuudessa eri henkil\xc3\xb6kohtaisessa lajissa._NEWLINE_Vuosien 1997-2003 kilpailuissa pisimm\xc3\xa4t matkat hiihdettiin yhteisl\xc3\xa4ht\xc3\xb6kilpailuina, mutta vuodesta 2004 l\xc3\xa4htien SM-hiihtojen pisimm\xc3\xa4t matkat on j\xc3\xa4lleen hiihdetty v\xc3\xa4liaikal\xc3\xa4hd\xc3\xb6ll\xc3\xa4.'